**Hiperventilație cu miracol**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*pe urmele celui ce nu te știi\*

la fiecare maree

în pleoapă se dezbracă o rebeliune stilată

fașă albă efemer fragil

acoperă tranșeele

în care mi-am îngropat trupurile oarbe

obuze neiertătoare trezirile

ard retina humei

solzoasă

pentru toga imperială a vieții

cusătura de infinit nu este facultativă

a fi este un reflector zeic

aprins

într-o coajă de nucă

sub ardența clipei mele astrale tușiera umbrei se crapă

nu-mi înțepa

cămara presurizată a inimii cu aciditatea poroasă

a îndoielilor tale

mi-am scos de mult din atele zborul rănit de sulfurice ancore

canibalismul psihotico-extatic al unului

îți schimbă codul genetic

am credința unui colibri pornit cu soarele-n gușă

în pelerinajele eului

ca pe-o anafură a timpului

pe limba diamantină

bobul de muștar își aruncă muntele

din tâmplă

marea își devoră focurile abisului în pupila

atotvăzătoare